Source: http://scripta.kotus.fi/visk/sisallys.php?p=1263
Timestamp: 2020-08-08 10:04:06+00:00
Document Index: 25975605

Matched Legal Cases: ['§ 1263', '§ 1263', '§ 256', '§ 1083', '§ 515', '§ 877', 'kko ', '§ 698']

VISK - § 1263 Kaksin käsin, monin paikoin, vuoroviikoin, kiljuen
SISÄLLYS > ILMIÖT > Sijamuotojen syntaksia ja semantiikkaa > Vajaakäyttöiset sijat > Instruktiivi > § 1263 Kaksin käsin, monin paikoin, vuoroviikoin, kiljuen
Instruktiivisijainen lauseke on etupäässä tapaa tai välinettä ilmaiseva adverbiaali. Instruktiivisijaisella substantiivilla on tavallisesti määrite; usein se ei ilman sellaista voi esiintyäkään: *Suomi lähti kisoihin toivein.
Tapa, väline:Kuivasin ihon hankaamalla pyyhkeellä kaksin käsin, – –. (k) | Yksityistä omistusoikeutta alettiin turvata uusin säännöin ja keksinnöin, – –. (l) | Suomikin lähti tämän vuosikymmenen kisoihin suurin toivein. (l) | – – haluan pureutua yhteiskuntaan myös fiktion keinoin. (k) | 1987 Sorsa teki hartiavoimin töitä estääkseen Lipposen valinnan puoluesihteeriksi. (l) | – – poika voitti pistein 3–1, – –. (l)
Määrite voi olla myös eri sijamuodossa ja eri luvussakin kuin sen instruktiivissa oleva pääsana:
– – nykyinen verotus puhdistaa ilmaa monella tavoin. (l) | Hyvillä mielin minä palaan eduskuntaan, – –. (l) | Oli merkillistä, missä määrin juustot muistuttivat ihmistä. (k) | Sitten asia on myös siltä osin kunnossa, – –. (k)
Toiseksi instruktiivilauseke esiintyy ilmaisemassa paikkaa ja aikaa. Tavallisesti lausekkeessa on joko kongruoiva tai kongruoimaton määrite tai määriteosa – sanaa paikoin lukuun ottamatta: Paikoin runsaita sinileväesiintymiä (E). Kiteymän määrite voi olla nominatiivissakin: paikka paikoin, aika ajoin.
Paikka:– – majakat käyvät monin paikoin aurinkosähköllä. (l) | – – näillä seuduin ei enää ole kuin yksi mies, joka osaa nuotantekotaidon. (l) | – – kysyisin, mistä kohdin demokratia on kaventunut, missä asioissa? (a)
Aika: – – saavuin Ivaloon puolilta päivin. (l) | – – kumpikin yhtiö lähetti ohjelmaa vuoroviikoin. (l) | – – valtionyhtiöiden pääjohtajat kutsutaan linnaan vain määrävuosin. (l) | Aamulla hyvissä ajoin seisoin tehtaan konttorin edustalla. (k)
Hyvin monet instruktiivisijaiset sanat ovat kiteytyneet astemääritteen saaviksi adverbeiksi tai adverbimaisiksi kokonaisuuksiksi: hyvin, osin, oikein, ensin, kovin, keskimäärin, väärin, samoin, tuskin, harvoin; varkain; avokäsin, poikkiteloin (» § 256). Instruktiivimuotoja esiintyy myös konjunktiottomissa rinnastusfraaseissa: kynsin hampain, päivin öin, kipin kapin (» § 1083).
Instruktiivisijainen E-infinitiivilauseke on yleinen tavan adverbiaalina (» § 515 – 519), myös statusrakenteessa (» § 877).
Kivusta kiljuen mies hyppi yhdellä jalalla yrittäen ravistaa kissaa irti. (l) | istuen ajettava vesijetti (l) | Mutta enimmäkseen hän vain juoksi ympäri keskustaa salkku kainalossa ja kravatti heiluen, pää kiiltäen kuin kuparilantti, – –. (k)
Tavan ilmaus on joskus mahdollista tulkita temporaalisestikin tulevaan viittaavaksi, jolloin rakenne voi vastata rinnasteista ilmausta:
Ruotsalainen menetti ajokkinsa hallinnan oikealle kaartuvassa mutkassa päätyen syvään ojaan. (l) ’ja päätyi’
E-infinitiivin instruktiivia käytetään rinnasteisen lauseen tai relatiivilauseen kaltaisesti myös ilmauksissa, joissa luonnehditaan enemmänkin koostumusta tai suhdetta kuin tapaa:
Professorin tehtäviin kuuluu nuorisopsykiatrian kehittäminen lääketieteellisenä oppialana käsittäen perusopetuksen suunnittelun, kehittämisen, valvonnan ja toteutuksen, – –. (E) | Suursponsoreiden joukko on perin kirjava, muodostuen mm. urheilujuomavalmistajasta ja meijeristä. (l)
Monista instruktiivisijaisista E-infinitiiveistä on kiteytynyt adpositioita, esim. alkaen, johtuen, koskien, katsoen (» § 698).
Huom. Sana voi olla n-loppuinen yksiköllisenä ja noudattaa samaa sijan suhteen inkongruenttia ilmaustyyppiä kuin i:llinen instruktiivi: Mieti mistä kohden sivua mainospaikkasi ostat! (E); – – minut hinattiin kielimuurin väärälle puolen (E).